SKRIFTLIG FORESPØRGSEL E-2817/01

af Herbert Bösch (PSE) til Kommissionen

(10. oktober 2001)

Om: Bekæmpelse af forskelsbehandling kriterier i forbindelse med fremme af projekter

Sidste år blev der som et led i Handlingsprogram for bekæmpelse af forskelsbehandling 2001-2006 nedsat et udvalg under Kommissionen. Formålet med dette udvalg er, at det på grundlag af dokumenter, som forelægges af Kommissionen, træffer afgørelse om fremme af forskellige projekter.

I den seneste tid er der fra flere forskellige sider blevet fremsat kritik af, at Kommissionen ikke stiller tilstrækkelige informationsmaterialer til rådighed for medlemsstaternes repræsentanter. På grund af manglende statusopgørelser, finansieringsplaner og koncepter for anvendelsen af støtten, er det umuligt for medlemsstaternes repræsentanter at træffe endelige afgørelser.

1. Er det rigtigt, at medarbejdere ikke kan få adgang til alle de dokumenter, som Kommissionen råder over til evaluering af et projekt? I bekræftende fald hvorfor?

2. Hvorfor offentliggøres de indholdsmæssige kriterier og prioriteringen af disse kriterier ikke? Hvorfor bliver denne prioritering ikke meddelt medlemmerne af udvalget?

3. Evalueres de godkendtes projekter efter projektperiodens udløb? Hvilke kriterier ligger der til grund for evalueringen? Hvornår og hvor offentliggøres disse evalueringer?

4. Hvor længe varer det, efter at en anmodning om støtte til et projekt er blevet indgivet, indtil den person eller institution, der indgiver en ansøgning, erfarer, om der bliver ydet støtte til projektet? Bliver afslag begrundet? I benægtende fald hvorfor ikke?

5. Mener Kommissionen, at medlemsstaternes repræsentanter i tilstrækkelig grad inddrages i tildelingen af projekter? I bekræftende fald hvorfor? I benægtende fald hvorfor ikke?

Svar afgivet på Kommissionens vegne af Anna Diamantopoulou

(20. november 2001)

I henhold til Rådets afgørelse af 27. november 2000 om Fællesskabets handlingsprogram for bekæmpelse af forskelsbehandling (2001-2006) (2000/750/EF)(1) bistås Kommissionen af et udvalg, der består af repræsentanter for medlemsstaterne.

Udvalget har siden oprettelsen afholdt fire møder i Bruxelles, og der er vist en reel vilje til at samarbejde og til at støtte de aktiviteter, Kommissionen foreslår. Kommissionen er glad for de fremragende forbindelser, den har med udvalget.

I artikel 5 i rådsafgørelsen fastlægges udvalgets opgaver vedrørende udvælgelse af de projekter, der skal finansieres som led i programmet, således: De foranstaltninger, der er nødvendige for gennemførelsen af [programmet], vedtages efter forvaltningsproceduren [bl.a.] retningslinjerne for valg af aktioner og organisationer, der skal støttes af Fællesskabet, samt Kommissionens udkast til liste over aktioner og organisationer, der skal støttes.

I overensstemmelse med disse bestemmelse har udvalget godkendt de kriterier for støtteberettigelse og udvælgelse, som Kommissionen skal anvende for så vidt angår indkaldelse af forslag i 2001, dokumentation, der skal vedlægges støtteansøgningerne, og udkastene til lister over udvalgte aktioner og organisationer vedrørende 2001-budgettet. Af hensyn til åbenheden over for udvalgets medlemmer og offentligheden generelt findes de dokumenter, udvalget får forelagt, og referaterne fra de møder, hvor dokumenterne er blevet drøftet og godkendt, på Kommissionen netsted(2).

Kommissionen henleder endvidere opmærksomheden på, at udvalget ikke har fundet det nødvendigt at bede Kommissionen om at få forelagt alle dokumenter fra ansøgerorganisationerne i forbindelse med drøftelserne om, hvordan aktioner og organisationer skulle udvælges i 2001.

Alle kriterier for støtteberettigelse og udvælgelse er beskrevet i de indkaldelser af forslag, som er indledningen til støttetildelingsprocedurerne. Kommissionen overholder dette krav fuldt ud, idet det er den eneste måde, hvorpå man kan sikre total åbenhed og ens behandling af ansøgningerne. Alle de procedurer, Kommissionen følger i sit arbejde, overholder de gældende forskrifter.

Kommissionen har planlagt en evaluering af aktionernes virkning og af støtten til organisationerne som led i programmet. Udvalget er således blevet hørt i januar 2001 om, hvorvidt det er hensigtsmæssigt at iværksætte en evaluering, der fokuserer på virkningerne af de tværnationale aktioner 2002-2004, som finansieres via programmet, og om kriterierne for udvælgelse af den organisation, der skal stå for en sådan ekstern evaluering. Mere generelt vil alle aktioner under programmet for bekæmpelse af forskelsbehandling blive evalueret, og emnet vil komme med på udvalgets dagsorden, når tiden er inde.

Alle organisationer, der har indgivet en støtteansøgning, får svar om det endelige resultat senest seks uger efter fristen for at indgive ansøgningen. Denne oplysning kan de dog først få, når udvalget har godkendt listen over udvalgte aktioner og organisationer. De organisationer, der gerne vil høre nærmere om, hvorfor Kommissionen ikke har støttet deres ansøgning, opfordres til at henvende sig. Kommissionen har i øvrigt i den forbindelse flere gange hjulpet organisationer, der har ønsket det.

Alt i alt mener Kommissionen, at medlemsstaternes repræsentanter i udvalget vedrørende programmet for bekæmpelse af forskelsbehandling involveres og høres i fuld overensstemmelse med afgørelsen om programmet, bl.a. artikel 5 og 6, hvor der henvises til Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(3).

(1) EFT L 303 af 2.12.2000.

(2) http://europa.eu.int/comm/employment_social/fundamri/prog/comite_en.htm.

(3) EFT L 184 af 17.7.1999.